Diari Oficial de la Generalitat Valenciana


Sumari del DOGV 4748, del 07-05-2004 (2004/4399)

RESOLUCIÓ de 29 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre el Ministeri de Justícia i la Generalitat Valenciana, per al desenvolupament de les noves tecnologies de la informació i les comunicacions en l'administració de justícia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4748

Data del DOGV
:   07-05-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/4399


Data del document
:   29-04-2004

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * administració central
    * sistema informàtic

RESOLUCIÓ de 29 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre el Ministeri de Justícia i la Generalitat Valenciana, per al desenvolupament de les noves tecnologies de la informació i les comunicacions en l'administració de justícia. [2004/M4399]
  
Subscrit, després de la tramitació prèvia reglamentària, entre el Ministeri de Justícia i la Generalitat Valenciana, el 17 de febrer de 2004, un conveni de col·laboració per al desenvolupament de les noves tecnologies de la informació i les comunicacions en l'administració de justícia, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i en la clàusula novena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0111/2004, i que figura com a annex d'esta resolució.
  
València, 29 d'abril de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Ministeri de Justícia i la Generalitat Valenciana, per al desenvolupament de les noves tecnologies de la informació i les comunicacions en l'administració de justícia
  
València, 17 de febrer de 2004.
  
Reunits
  
D'una banda, José María Michavila Núñez, com a ministre de Justícia, actuant en representació d'este ministeri, d'acord amb el que preveu l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat; la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i el Reial Decret 1.474/2000, de 4 d'agost, modificat pel Reial Decret 1.321/2001, de 30 de novembre, pel qual es desenvolupa l'estructura orgànica bàsica del Ministeri de Justícia.
  
I, d'altra, Francisco Camps Ortiz, president de la Generalitat Valenciana, que actua en representació de la Comunitat Valenciana, de conformitat amb el que disposa l'article 16 de l'Estatut d'Autonomia.
  
Exposen
  
Que la progressiva utilització de les noves tecnologies de la informació i de les comunicacions, a l'àmbit de l'administració de Justícia, suposa, sens dubte, un element essencial per a l'agilitació dels procediments judicials, que aporta a l'activitat quotidiana dels nostres jutjats i tribunals noves funcionalitats i servicis en la gestió de la justícia.
  
Que, per eixa raó, ambdues parts estan portant a terme ambiciosos plans de modernització de les seues infraestructures judicials, per tal d'incorporar l'activitat jurisdiccional a la societat de la informació i interconnectar telemàticament, a través d'un entorn web degudament securitzat, tota la comunitat jurídica a l'àmbit de la Unió Europea.
  
Que, amb esta finalitat, cal desenvolupar una Xarxa Integrada de Comunicacions de l'administració de justícia, que facilite la interoperabilitat entre els sistemes d'informació i canalitze els servicis que el Ministeri de Justícia i la Generalitat Valenciana presten a l'organització judicial, i aporte en temps real als òrgans judicials la informació que requerixen dels registres públics, interconnectant la policia judicial amb els jutjats i tribunals i facilitar la itineració de documents i les comunicacions electròniques entre els operadors.
  
Que la creació d'este espai judicial telemàtic requerix la instauració conjunta i coordinada, per ambdues administracions, d'aplicacions i eines informàtiques i sistemes de comunicació, plenament compatibles entre si, capaços de compartir informació i assegurar una capacitació òptima del personal al servici de l'administració de Justícia en la utilització de les noves tecnologies aplicades a la justícia.
  
En conseqüència, el ministre de Justícia i el president de la Generalitat Valenciana subscriuen de mutu acord el present conveni d'acord amb les següents
  
Clàusules
  
Primera. Parts
  
Són part en el present conveni, i queden, per tant, vinculades a este:
  
a) El Ministeri de Justícia, i
  
b) la Generalitat Valenciana.
  
Segona. Objecte del conveni
  
El present conveni té per objecte intensificar la cooperació, entre les parts signants, en el desenvolupament i implantació dels instruments tecnològics i informàtics per a l'administració de justícia, de manera que l'intercanvi d'informació i les comunicacions entre els òrgans jurisdiccionals i els altres operadors jurídics queden garantits a través d'un sistema global integrat, plenament compatible, àgil, ràpid i segur.
  
Tercera. Finalitats del conveni
  
Són finalitats d'este conveni:
  
a) Establir les bases per al desenvolupament conjunt i coordinat d'una Xarxa Integrada de Comunicacions de l'administració de justícia, que garantisca la plena interoperabilitat entre els sistemes d'informació existents i la incorporació de la justícia a la societat de la informació.
  
b) Canalitzar en temps real, a través d'esta Xarxa Integrada de Comunicacions de la justícia, la informació i els servicis que ambdues administracions públiques, als àmbits de les seues respectiva competències, presten a la comunitat jurídica per a la més eficaç gestió de l'administració de justícia.
  
c) Compatibilitzar les eines tecnològiques posades a disposició de l'administració de justícia, per tal de dotar de major agilitat les comunicacions entre els òrgans judicials i els diferents operadors jurídics, facilitar i dinamitzar la labor jurisdiccional i l'intercanvi d'informació, mitjançant el desenvolupament i la implementació de la signatura electrònica avançada i els moderns sistemes de gestió processal.
  
d) Interconnectar els sistemes d'informació de l'administració de justícia i de la policia judicial, per aconseguir una millor coordinació en les seues respectives comeses.
  
e) Facilitar l'accés a la informació i la transmissió telemàtica de dades, en un entorn web degudament securitzat, al Registre Central de Penats i Rebels, al Registre Central per a la Protecció de les Víctimes de la Violència Domèstica i a la resta de registres de l'administració de justícia.
  
f) Facilitar la itineració dels procediments judicials, de manera que la distància física no siga un impediment per a un àgil desenvolupament dels processos.
  
g) Aconseguir major eficiència en la utilització de les eines i recursos informàtics i tecnològics disponibles per part del personal al servici de l'administració de justícia.
  
h) Possibilitar la realització a distància de compareixences i altres actes processals, a través de la utilització de sistemes compatibles de videoconferència, i evitar desplaçaments innecessaris a les distintes seus judicials.
  
Quarta. Obligatorietat
  
Les clàusules contingudes en el present conveni, i el seu annex, obliguen jurídicament ambdues parts durant el seu període de vigència.
  
Cinquena. Competències dels òrgans sectorials de cooperació entre comunitats autònomes i del Consell General del Poder Judicial
  
Les disposicions contingudes en el present conveni, i els seus annexos particulars, s'interpretaran i aplicaran en tot cas en el marc dels acords i compromisos generals aconseguits al si dels òrgans sectorials de cooperació entre l'estat i les comunitats autònomes, i de les competències que la llei atribuïx en esta matèria al Consell General del Poder Judicial, particularment en relació amb la necessitat d'aprovació, amb caràcter previ, de nous programes i aplicacions informàtiques, de conformitat amb el que preveu l'article 230.5, de la Llei Orgànica 6/1985, de l'1 de juliol, del Poder Judicial.
  
Sisena. Actuacions compreses en el present conveni
  
Per a la consecució de les finalitats previstes en el present conveni, les parts signants es comprometen a:
  
1. Establir un canal estable i permanent de connexió entre els sistemes d'informació del Ministeri de Justícia i de la Generalitat Valenciana, a través d'una Xarxa Integrada de Comunicacions de l'administració de justícia (RIC).
  
2. Assegurar una elevada capacitat i eficiència de la Xarxa Integrada de Comunicacions (RIC), que permeta l'accés a servicis telemàtics securitzats d'alt nivell i tota classe de comunicacions electròniques entre els usuaris del sistema. En particular, possibilitarà l'accés al Registre Central de Penats i Rebels, al Registre Central per a la Protecció de les Víctimes de la Violència Domèstica, al Registre de Mesures Cautelars Penals, al Registre de Rebels Civils i a la resta dels registres, bases de dades i aplicacions d'àmbit nacional al servici de l'administració de justícia.
  
3. Compatibilitzar les aplicacions informàtiques implantades per les parts en les seues respectives àrees de competència, per tal d'aconseguir la plena interoperabilitat entre els òrgans judicials, així com entre estos i la resta d'operadors jurídics.
  
4. Utilitzar un sistema homogeni de signatura electrònica avançada, que permeta la tramesa telemàtica de documents i garantisca l'autenticitat dels enviaments.
  
5. Implantar i utilitzar sistemes de comunicació per videoconferència en l'administració de justícia, d'acord amb uns mateixos estàndards i per tal d'evitar desplaçaments en les actuacions presencials a llarga distància.
  
6. La posada en marxa de les mesures necessàries per a la formació del personal al servici de l'administració de justícia en l'ús de les noves eines tecnològiques, per tal d'aconseguir capacitacions i avaluacions semblants i homologades.
  
En tot cas, hauran de respectar-se les regles d'accés a cada un dels registres esmentats i, en especial, a allò que preveu la Llei Orgànica 15/1999, de 13 de desembre, de Protecció de Dades de Caràcter Personal.
  
Setena. Xarxa Integrada de Comunicacions amb la justícia
  
- Per tal d'oferir un servici global a quants es relacionen amb l'administració de justícia, les parts signatàries es comprometen a desenvolupar conjuntament i mantindre un sistema estable de connexió entre els respectius sistemes d'informació, a través d'una Xarxa Integrada de Comunicacions de la justícia.
  
- La Xarxa Integrada de Comunicacions de la justícia permetrà canalitzar els distints servicis que la Generalitat Valenciana i el Ministeri de Justícia, en l'àmbit de les seues respectives competències, proporcionen als òrgans de l'administració de justícia i facilitar la prestació de comunicacions electròniques i l'accés telemàtic a la informació continguda en les bases de dades d'utilitat per a l'administració de justícia i en particular, en els registres públics d'àmbit nacional, gestionats pel Ministeri de Justícia.
  
- Amb esta finalitat, la Generalitat Valenciana i el Ministeri de Justícia es comprometen a fomentar l'accés a estos servicis a través dels seus respectius sistemes d'informació i comunicacions, així com la utilització d'aplicacions específicament vinculades a estos, i garantir en tot cas la seguretat i la compatibilitat de l'entorn.
  
Vuitena. Cessió i implantació d'aplicacions informàtiques generals de gestió processal
  
1. Es denominen aplicacions informàtiques generals de gestió processal, aquelles que cobrixen les següents activitats en l'administració de justícia:
  
a) Registre i repartiment d'assumptes.
  
b) Tramitació, gestió de sentències i jurisprudència.
  
c) Activitat processal dels servicis comuns.
  
d) Gestió documental, itineracions i actes de comunicació per mitjans segurs i compatibles.
  
e) Emmagatzemament i recuperació multimèdia dels enregistraments de vistes.
  
f) Atenció i informació al ciutadà directa i per mitjans telemàtics.
  
g) Estadístiques judicials, i
  
1. En general, totes aquelles activitats comunes pròpies dels òrgans judicials.
  
2. El Ministeri de Justícia s'obliga a cedir a la Generalitat Valenciana l'aplicació informàtica general de gestió processal, implantada en el Tribunal Suprem, denominada MINERVA; les utilitats relacionades amb el sistema d'informació d'este tribunal; les adaptacions incorporades a dita aplicació per a la resta de les instàncies, així com el suport tècnic necessari per a la seua implantació.
  
3. La Generalitat Valenciana implantarà en els òrgans judicials col·legiats, situats al seu territori (Tribunal Superior de Justícia de la Comunitat Valenciana i les audiències provincials d'Alacant, Castelló i València), l'aplicació informàtica general de gestió processal MINERVA, existent en el Tribunal Suprem, cedida pel Ministeri de Justícia, a la qual es referix l'apartat anterior.
  
4. La Generalitat Valenciana integrarà gradualment les aplicacions informàtiques generals de gestió processal implantades actualment en els òrgans judicials unipersonals, situats al territori de la Comunitat Valenciana, amb l'aplicació informàtica general de gestió processal MINERVA.
  
2. El Ministeri de Justícia s'obliga a cedir a la Generalitat Valenciana, sense cap cost, totes les modificacions i adaptacions de l'aplicació informàtica general de gestió processal cedida, com també les noves aplicacions i eines tecnològiques que desenvolupe i implante en substitució seua o amb semblant funcionalitat.
  
Novena. Cessió d'aplicacions informàtiques especials
  
1. Es denominen aplicacions informàtiques especials aquelles no compreses en les dues clàusules anteriors, que hagueren sigut desenvolupades per alguna part d'este conveni, per tal de cobrir necessitats o realitzar funcionalitats accessòries dins de l'administració de justícia, de l'àmbit competencial corresponent.
  
En cap cas tindran este caràcter les aplicacions o eines per a gestionar la tramitació processal dels assumptes, emmagatzemar informació sobre esta o establir comunicacions mitjançant signatura electrònica o videoconferència, en l'administració de Justícia.
  
2. Cada part signatària d'este conveni podrà cedir, en qualsevol moment, aquelles aplicacions informàtiques especials que estime oportunes.
  
3. El Ministeri de Justícia cedix a la Generalitat Valenciana la utilització, pels òrgans i institucions corresponents dins de l'àmbit territorial de la Comunitat Valenciana, del sistema programat de citacions i assenyalaments desenvolupat pel Ministeri de Justícia per a facilitar la coordinació entre la policia judicial, el ministeri fiscal, els jutjats de guàrdia i els jutjats penals, en l'aplicació dels nous procediments d'enjudiciament ràpid i judicis immediats de faltes, així com el suport tècnic associat a este.
  
4. El Ministeri de Justícia i la Generalitat Valenciana desenvoluparan conjuntament els estudis necessaris, a efectes de construir una eina tecnològica adequada per a la implantació d'un sistema d'assenyalaments immediat en la justícia civil, en els termes establits en les lleis processals.
  
Deu. Desenvolupament i implantació de noves aplicacions generals i especials
  
1. A partir de l'entrada en vigor del present conveni, les parts signants s'obliguen a compatibilitzar totes les seues aplicacions informàtiques generals de gestió processal, per tal d'aconseguir la plena integració dels respectius sistemes d'informació i comunicacions.
  
2. Als efectes establits en l'apartat anterior, les parts signants s'obliguen a consultar-se mútuament i sotmetre prèviament, als òrgans de seguiment establits en este conveni, totes les decisions relatives a modificacions o nous desenvolupaments de les eines tecnològiques i informàtiques al servici de l'administració de justícia, de les xarxes internes de comunicacions i dels sistemes d'emmagatzemament de la informació i accés a esta.
  
Onze. Sistema de comunicacions segures i signatura electrònica avançada
  
1. Les parts signants es comprometen a la implantació, en les seues respectives àrees de competència, d'un sistema integrat i compatible de comunicacions segures i signatura electrònica entre òrgans judicials, així com entre estos i la resta d'operadors jurídics.
  
2. Igualment, les parts signants es comprometen a reconéixer a la Fàbrica Nacional de Moneda i Timbre i a la Generalitat Valenciana, com a autoritat de certificat de signatura electrònica per a les comunicacions segures realitzades entre òrgans judicials, corresponents a l'àmbit territorial o objectiu de cada part.
  
Dotze. Comunicacions mitjançant videoconferència
  
1. Les parts d'este conveni s'obliguen a implantar progressivament, en els edificis en què es troben les seus dels òrgans jurisdiccionals de la seua àrea competencial, els equipaments i mitjans necessaris per al desenvolupament de comunicacions judicials mitjançant videoconferència, d'acord a uns mateixos estàndards i característiques tècniques.
  
2. Per tal de garantir la plena compatibilitat dels sistemes de videoconferència que s'implanten als edificis en què es troben les seus dels òrgans jurisdiccionals de les àrees competencials del Ministeri de Justícia i la Generalitat Valenciana, els equipaments i mitjans s'adaptaran a les següents característiques tècniques:
  
Estàndards:
  
H.320 Videoconferència sobre RDSI
  
H.323 Videoconferència sobre IP
  
H. 261 per a compressió de vídeo.
  
3. La comissió de seguiment vigilarà l'evolució tecnològica per a adaptar els sistemes a noves funcionalitats i, en particular, a la multiconferència.
  
Tretze. Òrgans de seguiment
  
4. Per tal d'impulsar les actuacions previstes en este conveni, i garantir el seu desenvolupament integral, es creen els següents òrgans bilaterals:
  
- Comissió de seguiment.
  
- Comissió tècnica.
  
1. La comissió de seguiment estarà integrada per representants de cada una de les parts, en el nombre i amb el nivell administratiu que es determine en el moment de la convocatòria. Per part de l'administració general de l'estat, un dels representants pertanyerà a la Delegació del Govern a la Comunitat Valenciana.
  
La comissió de seguiment podrà ser convocada per qualsevol dels seus membres, i haurà d'indicar els assumptes a tractar en esta. En tot cas es reunirà una vegada per semestre.
  
2. La comissió tècnica estarà formada per una representació tècnica de cada una de les parts signatàries amb alta qualificació professional en matèria de tecnologies de la informació i les comunicacions.
  
La comissió tècnica elevarà propostes a la comissió de seguiment en tot el que es referix a l'execució del conveni. Així mateix, desenvoluparà les actuacions i programes que li siguen encomanats per aquella, en particular el desenvolupament del pla d'implantació de les aplicacions informàtiques.
  
La comissió tècnica es reunirà almenys una vegada al trimestre i, en tot cas, quan siga convocada per qualsevol dels seus membres, prèvia indicació dels assumptes a tractar.
  
3. Les convocatòries, acords i documentació dels òrgans de seguiment seran produïts i custodiats per una secretaria administrativa, el règim de la qual establirà en la primera reunió la comissió de seguiment.
  
4. Els òrgans de seguiment del conveni adoptaran les seues decisions en plena coordinació amb els òrgans sectorials de cooperació en matèria tecnològica, entre l'estat i les comunitats autònomes i amb el Consell General del Poder Judicial.
  
Catorze. Vigència del conveni
  
El present conveni tindrà una vigència inicial limitada fins al 31 de desembre de 2004. Transcorregut eixe termini quedarà prorrogat de forma automàtica per períodes d'un any, llevat que alguna de les parts signatàries ho denuncie, expressament, mitjançant comunicació fefaent a l'altra, amb una antelació mínima de dos mesos a l'acabament de la vigència.
  
Quinze. Publicació oficial
  
Una vegada signat i complimentats els tràmits legalment preceptius, el present conveni es publicarà en el Boletín Oficial del Estado i en el Diari Oficial de la Generalitat Valenciana.
  
De conformitat amb quant antecedix, i en exercici de les facultats que legalment corresponen a cadascun dels signants, i obligant les administracions públiques que cada u representen, se subscriu el present conveni en dos exemplars, i a un sol efecte, en el lloc i la data indicats.
  
El ministre de Justícia,
  
JOSÉ MARÍA MICHAVILA NÚÑEZ
  
El president de la Generalitat,
  
FRANCISCO CAMPS ORTIZ
  
Annex al present conveni
  
Compromisos operatius derivats de l'aplicació del conveni de col·laboració
  
1. En els òrgans judicials col·legiats, radicats al territori de la Comunitat Valenciana, el Ministeri de Justícia prestarà a la Generalitat Valenciana els mitjans necessaris per a l'adequació de la infraestructura informàtica (tant de maquinari com de programari) a les característiques de l'aplicació informàtica general de gestió processal MINERVA. L'assessorament i l'assistència tècnica necessaris per a la implantació de les aplicacions, així com l'atenció a l'usuari durant els sis mesos posteriors a la implantació, seran realitzats per personal tècnic del Ministeri de Justícia, sense cap cost addicional per a la Generalitat Valenciana.
  
2. En els òrgans judicials unipersonals, ubicats al territori de la seua competència, la Generalitat Valenciana disposarà dels mitjans necessaris per a l'adaptació de les aplicacions informàtiques de gestió processal, implantades actualment en òrgans unipersonals, a les característiques de l'aplicació informàtica general de gestió processal MINERVA. Les adaptacions que calguen es realitzaran, en la mesura en què la disponibilitat pressupostària ho permeta, en el cas de suposar algun cost per a la Generalitat Valenciana.